
М О Т И В И

КЪМ ПРОЕКТ НА ПРАВИЛНИК ЗА ИЗМЕНЕНИЕ И ДОПЪЛНЕНИЕ НА ПРАВИЛНИКА ЗА ДЕЙНОСТТА НА КОМИСИЯТА ЗА ПУБЛИЧЕН НАДЗОР НАД РЕГИСТРИРАНИТЕ ОДИТОРИ
І. Причини, които обосновават необходимостта от приемането на Правилника.

Причините за изготвяне на проекта на горепосочения правилник са свързани с изискването да се предприемат необходимите действия за постигане на съответствие измененията и допълненията в Закона за независимия финансов одит и изразяването на сигурност по устойчивостта (ЗНФОИСУ), които са наложени от транспониране в националното законодателство на изискванията на Директива (ЕС) 2022/2464 на Европейския парламент и на Съвета от 14 декември 2022 година за изменение на Регламент (ЕС) № 537/2014, Директива 2004/109/ЕО, Директива 2006/43/ЕО и Директива 2013/34/ЕС, по отношение на отчитането на предприятията във връзка с устойчивостта. 

С горепосочените промени се въвежда изискването за извършване на задължителни по закон ангажименти за изразяване на сигурност по устойчивостта. Тези ангажименти могат да бъдат изпълнявани регистрирани одитори, притежаващи изключителното право за това съгласно чл. 29 ЗНФОИСУ.

С оглед на горепосоченото произтича необходимостта за допълване на нормите, регламентиращи статута и функциите на Комисията за публичен надзор над регистрираните одитори чрез съответните изменения и допълнения на Правилника за дейността на комисията.

Проектът на акт е съобразен с действащото законодателство, вкл. с оглед нормата на чл. 15, ал. 1 от Закона за нормативните актове. 

Проектът и мотивите към него ще бъдат публикувани на интернет страницата на Комисията за публичен надзор над регистрираните одитори за становища и предложения съгласно чл. 26, ал. 2 от Закона за нормативните актове.

II. Цел на наредбата
С оглед динамиката на действащото законодателство целта на проекта е постигане на съответствие с нормативните актове от по-висока степен относно неуредени от тях обществени отношения. 

С приемането на правилника ще бъде конкретизирана и допълнена информацията, която урежда статута и функциите на Комисията за публичен надзор над регистрираните одитори.
III. Финансови средства, необходими за прилагането на наредбата
Предложеният проект на акт не води до въздействие върху държавния бюджет. За прилагане на проекта на Правилника няма да е необходимо разходването на допълнителни бюджетни средства.

IV. Очаквани резултати   

Очакваните резултати са свързани освен с постигане на по-пълно съответствие с изискванията на Закона за независимия финансов одит и изразяването на сигурност по устойчивостта, така и с повишаване ефективността на работата на Комисията за публичен надзор над регистрираните одитори  свързана с възложената й от закона функция  да осъществява публичен надзор над дейността на регистрираните одитори на Института на дипломираните експерт-счетоводители, както и да осъществява постоянно наблюдение на развитието на пазара на предоставяне на услуги съгласно изискванията на чл. 27 от Регламент (ЕС) № 537/2014 г.
Резултатите от прилагането на акта предполагат също по-детайлно и коректно описание на информацията, съдържаща се в правилника.
V. Анализ за съответствие с правото на Европейския съюз
Предлаганият правилник е в съответствие с нормативните актове от по-висока степен, както и с тези на европейското законодателство. Предлаганият правилник е в съответствие с нормативните актове от по-висока степен, както и с тези на европейското законодателство, а именно: Директива (ЕС) 2022/2464 на Европейския парламент и на Съвета от 14 декември 2022 година за изменение на Регламент (ЕС) № 537/2014, Директива 2004/109/ЕО, Директива 2006/43/ЕО и Директива 2013/34/ЕС, по отношение на отчитането на предприятията във връзка с устойчивостта.
На основание чл. 26, ал. 4 от Закона за нормативните актове проектът на Правилник за изменение и допълнение на правилника за дейността на комисията за публичен надзор над регистрираните одитори ще бъде публикуван на интернет страницата на Комисията за публичен надзор над регистрираните одитори и на Портала за обществени консултации на Министерския съвет, заедно с мотивите към него, за срок от 30 дни.

